Lilian Mary Baylis
Store norske leksikon,Kunst og estetikk,Film, TV og teater,Teater,Internasjonal scene- og teaterhistorie
Lilian Mary Baylis var en britisk teaterleder. Hun kom fra en teaterfamilie som også bodde mange år i Sør-Afrika, men hun flyttet tilbake til fødebyen London etter at hun ble syk, og begynte etter hvert å interessere seg for opera.
Det var gjennom operaengasjementet at hun i 1898 kom inn i ledelsen for The Old Vic Theatre hvor hun ble sjef 1912. Baylis gjorde det gamle folkelige forlystelsesstedet til Englands ledende Shakespeare-scene. Før sin død opplevde hun å se nesten alle landets største scenekunstnere knyttet til The Old Vic. Det var også hun som ved å engasjere Ninette de Valois la grunnen til The Sadler's Wells Theatre som scene for ballett og opera.